DTAC ใจบุญมอบซิมดีแทค 999 หมายเลขให้ปชช.ร่วมถวายสักการะพระบรมศพ
DTAC ใจบุญมอบซิมดีแทค 999 หมายเลขให้ กทม. เพื่อใช้ดูแลปชช.ร่วมถวายสักการะพระบรมศพ
1 พ.ย. 2559

พล.ต.ท.อำนวย นิ่มมะโน รองผู้ว่าราชการกรุงเทพมหานคร (กทม.) พร้อมด้วยคณะเจ้าหน้าที่หน่วยงานในสังกัดกรุงเทพมหานคร ร่วมรับมอบซิมดีแทค จำนวน 999 หมายเลข จากนายลาร์ส นอร์ลิ่ง ประธานเจ้าหน้าที่บริหาร และนายประเทศ ตันกุรานันท์ รองประธานเจ้าหน้าที่บริหารกลุ่มเทคโนโลยี บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC (ดีแทค) ซึ่งมอบให้เพื่ออำนวยความสะดวกสำหรับการสื่อสารแก่หน่วยงานสังกัดกรุงเทพมหานครและหน่วยงานจิตอาสา สำหรับการใช้งานเพื่อทำงานดูแลประชาชนที่เดินทางเข้ามาร่วมแสดงความอาลัยพระบาทสมเด็จพระปรมินทรมหาภูมิพลอดุลยเดช
นอกจากนี้ ดีแทค ได้มอบบริการและสิ่งอำนวยความสะดวกแก่ประชาชนทุกคนโดยไม่คิดค่าใช้จ่าย อาทิ น้ำดื่ม อาหารว่าง บริการรถสุขาวีไอพีเคลื่อนที่ ตลอดจนให้บริการการสื่อสาร อาทิ บริการโทรศัพท์มือถือฟรีกรณีฉุกเฉิน บริการสถานีชาร์จแบตเตอรี่โทรศัพท์มือถือ จัดรถโมบายล์ 4 คัน จัดเพิ่มสมอลเซลล์ขยายสัญญาณอีกมากกว่า 40 จุด ทั่วบริเวณสนามหลวงและพระบรมมหาราชวัง พร้อมจัดฟรี WiFi สปีดความเร็วสูงมากกว่า 70 จุด โดยเปิดให้บริการฟรีทั้งลูกค้าดีแทคและผู้ใช้งานทุกเครือข่ายไม่จำกัดค่าย ตั้งแต่วันนี้ – 31 ธันวาคม 2560